Na osnovu člana 27 stav 7 Zakona o zaštiti dobrobiti životinja ("Službeni list CG", br. 14/08, 40/11 i 47/15), člana 15 stav 1 Zakona o komunalnim djelatnostima ("Službeni list CG", br. 55/16, 74/16, 02/18, 66/19, 140/22 i 84/24), člana 27 tačka 24 Zakona o lokalnoj samoupravi ("Službeni list CG", br. 02/18, 34/19, 38/20, 50/22 i 84/22) i člana 38 stav 1 Statuta opštine Nikšić ("Službeni list CG - Opštinski propisi", br. 31/18, 21/23 i 62/25), Skupština opštine Nikšić, na sjednici održanoj \_\_\_\_\_\_\_\_\_2025. godine, donijela je

ODLUKA

o dopuni Odluke o uslovima i načinu držanja kućnih ljubimaca, načinu postupanja sa napuštenim i izgubljenim kućnim ljubimcima, načinu zbrinjavanja i kontrole razmnožavanja kućnih ljubimaca

Član 1

U Odluci o o uslovima i načinu držanja kućnih ljubimaca, načinu postupanja sa napuštenim i izgubljenim kućnim ljubimcima, načinu zbrinjavanja i kontrole razmnožavanja kućnih ljubimaca ("Službeni list Crne Gore - Opštinski propisi", broj 46/20), poslije člana 20 dodaje se novi član koji glasi:

˝ Član 20a

U cilju kontrole populacije i dobrobiti napuštenih i izgubljenih kućnih ljubimaca (pasa), može se organizovati posebni ograđeni kontrolisani prostor, koji će služiti za rješavanje prekobrojnosti napuštanih i izgubljenih kućnih ljubimaca (pasa), koji su prošli CNVR (uhvati, steriliši, pusti) ili sličan program, kojima zbog neprilagođenosti ili promjene naravi više nije mjesto na javnim površinama.

Način rada i funkcionisanja posebnog ograđenog kontrolisanog prostora definiše se kroz kućni red privrednog društva kome su povjereni poslovi obavljanja komunalne djelatnosti zbrinjavanja napuštenih i izgubljenih životinja (kućnih ljubimaca) i održavanje skloništa za njihovo zbrinjavanje. ˝

Član 2

Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 01-030-

Nikšić,\_\_\_\_\_\_\_\_\_\_\_\_\_2025. godine

SKUPŠTINA OPŠTINE NIKŠIĆ

Predsjednica

Milica Lalatović Žižić,s.r.

**OBRAZLOŽENJE**

**Pravni osnov**

Pravni osnov za donošenje Odluke o dopuni Odluke o uslovima i načinu držanja kućnih ljubimaca, načinu postupanja sa napuštenim i izgubljenim kućnim ljubimcima, načinu zbrinjavanja i kontrole razmnožavanja kućnih ljubimaca sadržan je u članu 27 stav 7 Zakona o zaštiti dobrobiti životinja („Službeni list Crne Gore“, br. 14/08, 40/11 i 47/15), kojim je propisano da uslove i način držanja kućnih ljubimaca, način postupanja sa napuštenim i izgubljenim životinjama (kućnim ljubimcima), način zbrinjavanja i kontrole njihovog razmnožavanja propisuje nadležni organ lokalne samouprave.

Članom 15 stav 1 Zakona o komunalnim djelatnostima ("Službeni list Crne Gore", br. 55/16, 74/16, 02/18, 66/19, 140/22 i 84/24) propisano je da jedinica lokalne samouprave propisuje način i uslove organizovanja i obavljanja komunalnih djelatnosti, pa samim tim i zbrinjavanje napuštenih i izgubljenih životinja (kućnih ljubimaca) i održavanje skloništa za njihovo zbrinjavanje, a naročito:

-uslove za obavljanje djelatnosti kojima sa obezbjeđuje određeni obim, vrsta i kvalitet usluga, ako ti uslovi nijesu određeni posebnim propisom;

- način obezbjeđivanja kontinuiteta u vršenju komunalnih djelatnosti;

- red prvenstva i način pružanja komunalnih usluga kada, usljed više sile, dođe do smanjenog obima u vršenju komunalnih djelatnosti;

- prava i obaveze vršioca komunalnih djelatnosti i korisnika.

Članom 27 tačka 24 Zakona o lokalnoj samoupravi ("Službeni list Crne Gore", br. 02/18, 34/19, 38/20, 50/22 i 84/22) propisano je da Opština uređuje način i uslove držanja kućnih ljubimaca, način postupanja sa napuštenim i izgubljenim životinjama, obezbjeđuje uslove za njihovo zbrinjavanje i sprovodi mjere kontrole njihovog razmnožavanja.

Članom 38 stav 1 Statuta opštine Nikšić ("Službeni list Crne Gore - Opštinski propisi", broj 31/18, 21/23 i 62/25), propisani su akti koje Skupština donosi u vršenju poslova iz svog djelokruga.

**Razlozi za donošenje**

Kako bi se pristupilo rješavanju problema kontrole populacije pasa na teritoriji opštine Nikšić, 2020. godine donesena je Odluka o uslovima i načinu držanja kućnih ljubimaca, načinu postupanja sa napuštenim i izgubljenim kućnim ljubimcima, načinu zbrinjavanja i kontrole razmnožavanja kućnih ljubimaca ("Službeni list Crne Gore - opštinski propisi", br. 46/20). S obzirom da ovo pitanje na teritoriji opštine Nikšić zahtijeva dodatna rješenja, to se pristupilo izmjeni i dopuni postojeće Odluke, jer je zakonskim propisima definisano da uslove i način držanja kućnih ljubimaca, način postupanja sa napuštenim i izgubljenim životinjama (kućnim ljubimcima), način zbrinjavanja i kontrole njihovog razmnožavanja propisuje nadležni organ lokalne samouprave.

Cilj je uspostavljanje održivog sistema za kontrolu populacije pasa u zajednici, kao i poboljšanje zdravlja i dobrobiti vlasničkih pasa i pasa lutalica.

Polazeći od gore navedenog, predlaže se Skupštini opštine Nikšić da donese Odluku o dopuni Odluke o uslovima i načinu držanja kućnih ljubimaca, načinu postupanja sa napuštenim i izgubljenim kućnim ljubimcima, načinu zbrinjavanja i kontrole razmnožavanja kućnih ljubimaca

O B R A Đ I V A Č:

Sekretarijat za komunalne poslove i saobraćaj

V.D. Sekretara

Milorad Zečević, dipl.ing.polj.